钦定古今图书集成/方舆汇编/职方典/第1293卷 > 《禁坑冶文》程秀民
## 钦定古今图书集成/方舆汇编/职方典/第1293卷 > 《禁坑冶文》程秀民

天地生财，本以豫国家之用；随时因革，又自有变通
之权。顷者四方多故，经费百出，责之常赋，偶有弗克，
则因天地自然之利，尽裁成辅相之宜，以纾民力之
难，济目前之急。斯庙堂之𬣙谋，经国之远虑，无非爱
养斯民计也。职等分叨食禄，义切分忧，虽极胼胝，庸
何敢辞。切惟天下之事，利害常相形，而轻重自宜审，
“使利多而害少”，在人情犹所乐为；若利少而害多，知
人心必不轻蹈。况利伏于无形，而害征于有迹，其几
微之际，轻重之悬，又有不容不察者乎。诚以郴之为
郡，虽系腹里地方，而界连两广，接壤边隅，崇林大谷，
多人迹之所不经，高山峻岭，为猺彝之所杂处。夫固
湖南之大边也。正德、弘治年间，恒有猺贼倡乱，攻劫地方，至用大兵剿抚方定。乃今仰仗圣明德威宣布，
数十年来，幸尔无虞。然狼子野心，终有藏于莫测；而
乘机窥衅，势难保其必无所据。各该士民人等，虑恐
开掘矿场，致延祸乱，其思患预防之意，亦似有因。职
等戴罪地方，身亲经历，考诸往事，既有载籍之明征；
审诸人情，又皆惧祸“之恳切。况奉本部勘合明开，有
利无害，官民两便。若不据实以闻，而辄妄为之议，诚
恐数百年罢弃之场，一旦轻意开取，工力或至于虚
费，其咎固有所归。万一偶获锱铢之利，而启奸人之
衅，祸乱或由以起，则欺误之罪又有大焉者矣。合无
请乞轸念边方，曲赐转达，或差隔别官员，另行勘议，
或度利害重轻，暂且停免，未必非国家莫大之福，万
世无穷之利也。伏乞钧裁，批行布、按二司，会议详夺
施行”等因。通详外，续准布、按二司咨开：前事已经会
案，坐委永州府通判吴槐、郴桂守备孙时、知县陈善、
徐兆先，分投重复踏勘采取矿砂，前来辨验煎试，见
在犹恐不的。随该本道会同分守道于本“年八月十
一日亲诣各该州县，带同指挥刘林、闵楷，将各坑场
处所逐一踏勘辨验，俱与前道采勘事体相同。又经
行仰该州县多方密访，酌量时势，祸患常隐于几微，
而智虑当存于久远。今之郴、桂，虽系中土，而山川险
阻，延袤广漠，毒露瘴烟，蛇巢虺穴，猺猫杂处，性习异
常，以斗杀为生，以劫略为”利。乃今幸丕冒于圣世之
化，而潜消其负固之心。然猺情彝态，尚为跳梁；虽府
卫联属、营堡错制，亦不过羁縻抚绥之耳。顷骤闻开
矿，遂尔生心，所在居民，相率迯避。其持梃环视者，已
不可胜计矣。若果尔弛禁，则群然四起，人孰能御？昔
人谓：“投骨于地，狺然而争。”今之矿场，非特一骨也。其
众聚必至于争斗，争斗必至戕杀。况又有巨奸豪猾，
假采矿之名，而大肆劫掠之计，深祸隐忧，难以逆料。
此百姓之所以嗷嗷控诉，而职等之所以目击而寒
心者也。况查各坑矿砂，若宜章桂阳之官坑冲、狗头
岭等处之黑土锡砂，不必言矣。如葛藤坪、金川塘二
所砂土，亦著令采取一百五十馀斤，觌面烹煎，“止得
银一钱六分，其工食炭铅等项，约银一两八钱”，真谓
所费十倍，所得锱铢也。以此锱铢之利，而有莫大之
虑，则今日圣明之世，亦何必追寻此百年废弃之场，
而骚动兹一方安静之民也耶？职等遍查地势，细验
人情，彼刊载之碑志，相传于父老，其前代禁闭坑源，
减除矿税，委系实事的见。所当顾虑者，此郴、桂之矿
场不可轻动，前道之所以谆谆详告，而职反复思维，
再四体勘，宁敢推艰避难，自取于欺罔附和之罪也
哉！